U Guantanamu će se suditi Saudijcu koji je optužen da je 2000. organizirao napad na USS Cole
Eugene Fidell: "Tribunal u Guantanamu nije dobra ideja. Za ova se djela mora ići na sud, ali na redoviti, američki savezni sud" 
Cully Stimson, stručnjak za vojno pravosuđe koji radi u washingtonskoj Zakladi Heritage, kaže da bi postupak protiv Nashirija mogao biti prilično dug: "Mislim da bi obrana mogla zatražiti odgodu i od godinu ili dvije da se pripremi za suđenje i neću biti iznenađen ako im vojni sudac to i odobri." Pred vojnim tribunalom u američkoj bazi Guantanamo na Kubi uskoro će se naći jedan Saudijac kojeg se tereti za organiziranje napada na brod američke ratne mornarice USS Cole. Napad se dogodio 2000. godine u Jemenu. Kako javlja Meredith Buel, državljaninu Saudijske Arabije Abd al-Rahimu al-Nashiriju prijeti smrtna kazna, ako se dokaže da je kriv. U samoubilačkom napadu plovilom punim eksploziva na brod američke ratne mornarice u luci Aden poginulo je 17 američkih mornara a ranjeno više desetaka. O napadu je direktor FBI-ja Robert Mueller nedavno izjavio: "Važno je da počinitelje privedemo pravdi. To je značajan dio naše borbe protiv terorista. Za postizanje tog cilja spremni smo utrošiti sve potrebne resurse." Abd al-Rahim al-Nashiri uhvaćen je 2002. Prvo je bio ispitivan u tajnim zatvorima Središnje obavještajne službe CIA-e u inozemstvu a 2006. prebačen je u Guantanamo. On je jedan od 15 zatočenika koje američka vlada smatra izuzetno važnima u borbi protiv globalnog terorizma. Prvi je kojem će se suditi u Guantanamu, od kako je predsjednik Obama odlučio da se takva suđenja pred vojnim tribunalima – nakon pauze od nekoliko godina – mogu nastaviti. O sigurnosnim aranžmanima u Guantanamu govori pukovnik Donnie Thomas: "Pripremamo se za njih i spremni smo. Ovakvi su se procesi događali i prije, a ovom će možda biti posevćeno malo više pažnje u smislu javnosti suđenja. I na to smo spremni." Abd al-Rahima al-Nashirija tereti se za ubojstvo, terorizam i sudjelovaje u terorističkoj zavjeri. Ako bude proglašen krivim, može mu se dosuditi i smrtna kazna. Njegovi odvjetnici međutim tvrde da je on bio žrtva simuliranog potapljanja, takozvanog waterboardinga – kojeg mnogi smatraju mučenjem koje je zabranjeno međunarodnim pravom. Također, odvjetnici tvrde da je Nashiri bio podvrgnut simuliranim egzekucijama, što je također zabranjeno po međunarodnom pravu. Eugene Fidell, koji predaje vojno pravo na sveučilištu Yale, kritizira američke vojne tribunale. "Ti tribunali u Guantanamu nisu dobra ideja. Za ova se djela mora ići na sud, ali na redoviti, američki savezni sud" - kaže Eugene Fidell. Međutim to je Kongres Sjedinjenih Država prije nekoliko godina blokirao. Također, bili su neuspjeli pokušaji da se zatvori zatočenički centar u bazi Guantanamo. Cully Stimson, stručnjak za vojno pravosuđe koji radi u washingtonskoj Zakladi Heritage, kaže da bi postupak protiv Nashirija mogao biti prilično dug: "Mislim da bi obrana mogla zatražiti odgodu i od godinu ili dvije da se pripremi za suđenje i neću biti iznenađen ako im vojni sudac to i odobri." Sudnica u Guantanamu u kojoj će tribunal vijećati toliko je osigurana da fotografiranje uopće nije dopušteno – čak niti izvan zgrade u kojoj će se suđenje odvijati.